狂言示諸姪
作者：白居易
朝代：唐

paragraphs: 世欺不識字，我忝攻文筆。
世欺不得官，我忝居班秩。
人老多病苦，我今幸無疾。
人老多憂累，我今婚嫁畢。
心安不移轉，身泰無牽率。
所以十年來，形神閑且逸。
況當垂老歲，所要無多物。
一裘煖過冬，一飯飽終日。
勿言舍宅小，不過寢一室。
何用鞍馬多，不能騎兩匹。
如我優幸身，人中十有七。
如我知足心，人中百無一。
傍觀愚亦見，當己賢多失。
不敢論他人，狂言示諸姪。